વર્ષ ૧૯૭૭માં સંખ્યાધિક પ્રાધ્યાપકો તરીકે રઘુવીર તથા જોષીને નોટિસો મળી ત્યારે બેમાંથી એકને જવું પડે એમ હતું. ડ્યુરેશન ઓફ સર્વિસ – કન્ટીન્યૂઈટી ઓફ સર્વિસ – જોતાં જોષી સિનિયર ગણાય, ને ડિપાર્ટમેન્ટના હેડ તરીકે રઘુવીર સિનિયર હતા. આ મુદ્દા પર કોઈની તરફદારી ન થઈ જાય એ માટે આચાર્ય યશવંતભાઈએ સરકારમાં પૂછાવ્યું. જવાબ આવ્યો કે ડિપાર્ટમેન્ટલ હેડ હોય તેને જ સિનિયર ગણવો. અરવિંદ જોષીને ઘેર જવાનો વારો આવ્યો. રઘુવીરની નોટીસ પાછી ખેંચાઈ. રઘુવીરે કાચી ક્ષણમાં જ રાજીનામું આપી દીધું. જોષી કોલેજમાં લેવાઈ ગયા. કોલેજમાં આવ્યા ત્યારે રઘુવીરે જોષીને આપેલું વચન પાળ્યું.